Nog 'n meevaller vir pasgetroude motorwagte | Maroela Media
Marius en Hannetjie du Preez spog met hul splinternuwe glimlagte. (Foto: Verskaf)
Marius en Hannetjie du Preez, die motorwagte van Vereeniging wat in Julie tydens hul droomtroue in die eg verbind is, se weldoener het hulle die afgelope maand weer gehelp toe sy vir splinternuwe glimlagte vir dié pasgetroudes gesorg het.
Heleen van Zyl, 'n binneshuisversierder van Meyerton, het vroeër vanjaar aan Maroela Media vertel Marius, 'n motorwag by die Habby & Lace-materiaalwinkel in Vereeniging, het haar destyds genader met sy planne om in die hof met sy verloofde, Hannetjie, te trou.
Hannetjie is ook 'n motorwag by Habby & Lace. Van Zyl het destyds ingespring om met die hulp van die plaaslike gemeenskap die paartjie te help om hul troudag 'n dag te maak wat hulle nooit sal vergeet nie.
Van Zyl vertel ná afloop van die troue het haar skoonsuster 'n foto van Hannetjie gesien waar sy breed glimlag. "My skoonsuster, Ronel, werk by 'n tandarts en ek het toe vir haar gevra of sy nie voelers wil uitsteek by dié tandarts om vir Marius en Hannetjie te help nie."
Hannetjie en Marius op hulle troudag. (Foto: Verskaf)
Sy vertel sy het kort daarna gehoor dat dié Vanderbijlparkse tandarts die groenlig gegee het om vir Marius en Hannetjie elkeen 'n splinternuwe kunsgebit in te sit. "Ons het daarna die wonderlike nuus gekry dat twee laboratoriums ook ingestem het om te help met die maak van die tande."
Binne twee weke is afdrukke van die egpaar se monde geneem, hul eie tande is getrek en die plaatjies is kort daarna ingesit. "Marius het vir my kom sê sy selfbeeld voel weer 100%."
Van Zyl sê die prosedure was pynlik en sy en 'n vriendin het die motorwagte van pynmedikasie voorsien. "Marius en Hannetjie is baie gelukkig. Hulle sê albei vir my daar is 'n groot verandering in hulle menswees – en ek kan dit sien ook."
Die egpaar het onlangs 'n bankrekening oopgemaak sodat hulle geld kan spaar vir 'n yskas en 'n wasmasjien. "Hulle wil baie graag op hul voete kom en na 'n ander woning trek, maar hulle kort nog 'n paar basiese goed," sê Van Zyl.
Sy voeg by dat Marius op 25 Augustus sy verjaarsdag vier. "Daar maak 'n nuwe restaurant in die omgewing oop, en dié restaurant het vir Marius en Hannetjie uitgenooi om daar te kom eet. Ons sal dan met dié geleentheid weer vir Hannetjie help om haar 'n bietjie op te dollie."
Sy vertel die egpaar is "baie erg" oor haar. "Hulle is baie lief vir my en kom gee altyd 'n drukkie. Ek is maar net so erg oor hulle ook, al is ek soms streng met hulle," skerts sy.
Marius du Preez voordat hy sy nuwe tande ontvang het. (Foto: Verskaf)
Marius du Preez glimlag breed nadat hy sy nuwe kunsgebit ontvang het. (Foto: Verskaf)
Marius en Hannetjie voordat hulle hul nuwe tande ontvang het. (Foto: Verskaf)
Marius en Hannetjie nadat hulle hul nuwe tande ontvang het. (Foto: Verskaf)
In die nuus Meyerton Vanderbijlpark Vereeniging
Ag dis pragtig en mag hy sommer lekker verjaar
Ag dit is so mooi. herstel mos nou n mens se geloof so bietjie vir bietjie in die mensdom. En hulle lyk pragtig. Well done julle… Dankie Here vir sulke positiewe "uplifting" mense.
Ek stem, dis goed vir hulle selfbeed. En die weldoeners, julle sal geseen word.
Dit is so wonderlik om te sien dat daar nog mense is wat bereid is om goed aan 'n mede mens te doen. Ek sal graag ook 'n bydrae wil maak vir hulle help met breek goed vir hulle nuwe plek. Ek het 'n moto in die lewe wat is as jy saai sal jy maai. Dit is saad wat jy in die grond sit en sal jy 'n oes kry. Baie sterkte vir julle vorentoe.